‘เดลต้า’ลงทุนผลิตเองต่อยอดธุรกิจ
&nbsp;
10 ส.ค. 2554

ใช้ประสบการณ์แทนซื้อกิจการ ฮานาโชว์กำไรโตตามเศรษฐกิจ
โพสต์เดย์ — เดลต้าฯ ปรับแผนซื้อกิจการ ขอลุยลงทุนเองดีกว่า คาดปีนี้ยอดขายเกินเป้า 1,000 ล้านเหรียญ
นายอนุสรณ์ มุทราอิศ กรรมการ บริษัท เดลต้า (ประเทศไทย) หรือ DELTA เปิดเผยว่า ต้นปี 2553 บริษัทได้เจรจากับบริษัทหลายแห่งเพราะสนใจจะซื้อกิจการ แต่ขณะนี้เมื่อมีประสบการณ์มากขึ้นจึงเห็นว่าการลงทุนด้วยตนเองน่าจะดีกว่า 
“ยอมรับว่าเมื่อเข้าซื้อกิจการจะทำให้บริษัทมียอดขายเพิ่มขึ้น แต่จะมีปัญหาเรื่องการบริหารจัดการซึ่งมีความซับซ้อน ดังนั้นการลงทุนเองจะดีกว่า สามารถลงทุนได้ตามที่ต้องการ และบริษัทมีกระแสเงินสดในมือสูงถึง 1 หมื่นล้านบาท” นายอนุสรณ์ กล่าว
ทั้งนี้ ธุรกิจที่บริษัทให้ความสนใจจะไปลงทุน คือ เกี่ยวกับพลังงาน โดยเฉพาะที่เกี่ยวข้องกับสินค้าเพื่อการบริโภค เพราะจะมีการขยายตัวสูง เช่น หลอดไฟแอลอีดี เป็นต้น การอยู่ในอุตสาหกรรมเหล่านี้จะสนับสนุนการเติบโตของบริษัทอย่างต่อเนื่อง แม้จะมีปัญหาทางด้านเศรษฐกิจก็ตาม
ด้านยอดขายของบริษัทในปีนี้น่าจะถึง 1,100 ล้านเหรียญสหรัฐ เกินเป้าหมายที่ตั้งไว้ 1,000 ล้านเหรียญสหรัฐ และคาดว่าอัตรากำไรสุทธิเฉลี่ยทั้งปีจะอยู่ที่ 1213% จาก 8% ในปีที่ผ่านมา เนื่องจากมีการ ออกสินค้าใหม่ รวมไปถึงการใช้ยุโรป เป็นฐานในการประกอบขั้นสุดท้าย ทำให้สินค้าได้รับการยอมรับและมีกำไรที่ดีกว่า ซึ่งเพิ่งเริ่มมาระยะหนึ่งและเห็นผลชัดในปีนี้ 
ปี 25532554 บริษัทจัดสรรงบเพื่อการลงทุนจำนวน 30 ล้านเหรียญสหรัฐ ส่วนใหญ่เป็นการขยายกำลังการผลิตในประเทศสโลวาเกีย และอินเดีย ซึ่งกำลังการผลิตใหม่ในสโลวาเกียจะเพิ่มยอดขายอีก 300 ล้านเหรียญสหรัฐ จากเดิมที่มีอยู่แล้ว 300 ล้านเหรียญสหรัฐ ในส่วนของอินเดียจะช่วยเพิ่มยอดขายอีก 100 ล้านเหรียญสหรัฐ จาก 200 ล้านเหรียญสหรัฐ จากกำลังการผลิตใหม่ที่เพิ่มขึ้น และการออกผลิตภัณฑ์ใหม่ๆ ส่วนแนวโน้มในปี 2555 ยอดขายจะเพิ่มเป็น 3,000 ล้านเหรียญสหรัฐ หรือกว่า 9 หมื่นล้านบาท และอัตรากำไรสุทธิจะเพิ่มเป็น 16% 
สำหรับเงินบาทที่แข็งค่าขึ้นไม่ได้กระทบกับบริษัท เนื่องจากได้มีการป้องกันความเสี่ยง (เฮดจิง) ทั้ง 100% ไม่เพียงแค่สกุลเงินเหรียญสหรัฐ ยังรวมไปถึงสกุลยูโร เยน และบราซิล เป็นต้น
ขณะที่บริษัท ฮานา ไมโครอิเล็คโทรนิคส (HANA) รายงานผลดำเนินงานไตรมาส 2 มีกำไรสุทธิ 743.44 ล้านบาท กำไรต่อหุ้น 0.92 บาท เพิ่มขึ้น 239 ล้านบาท หรือ 47% เทียบช่วงเดียวกันปีก่อนกำไรสุทธิ 504 ล้านบาท 
ทั้งนี้ งวด 6 เดือน กำไรสุทธิ 1,340.84 ล้านบาท กำไรต่อหุ้น 1.67 บาท เพิ่มขึ้น 635 ล้านบาท หรือ 90% จากช่วงเดียวกันปีก่อนซึ่งมีกำไรสุทธิ 705 ล้านบาท 
บริษัท ฮานาฯ ชี้แจงว่า กำไรที่เพิ่มขึ้น 239 ล้านบาท เป็นผลมาจากการฟื้นตัวทางเศรษฐกิจ โดยไตรมาส 2 นี้มียอดขายรวมเป็นเงินบาทเพิ่มขึ้น 36% เทียบกับไตรมาสเดียวกันของปีก่อน